CELEX: 62019TN0501
Language: da
Date: 2019-07-12 00:00:00
Title: Sag T-501/19: Sag anlagt den 12. juli 2019 — Corneli mod ECB

16.9.2019   
            
            
               DA
            
            
               Den Europæiske Unions Tidende
            
            
               C 312/38
            
         
      Sag anlagt den 12. juli 2019 — Corneli mod ECB
      (Sag T-501/19)
      (2019/C 312/31)
      Processprog: italiensk
      
         Parter
      
      
         Sagsøger: Francesca Corneli (Velletri, Italien) (ved advokat F. Ferraro)
      
         Sagsøgt: Den Europæiske Centralbank
      
         Sagsøgerens påstande
      
      
                  —
               
               
                  Afgørelse truffet af ECB’s direktion, L/LDG/19/182, den 29. maj 2019, hvorved der blev givet afslag på aktindsigt i ECB’s afgørelse om at sætte Banca Carige S.p.A. med hjemsted i Genova, Italien, under ekstraordinær administration og i de dertil hørende sagsakter annulleres, og ECB pålægges under sagen at fremlægge og indgive nævnte afgørelse og alle forudgående, forberedende, sammenhængende og deraf følgende retsakter.
               
            
                  —
               
               
                  ECB tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Nærværende søgsmål har til formål at opnå annullation af afgørelse truffet af ECB’s direktion, L/LDG/19/182, den 29. maj 2019, hvorved der blev givet afslag på aktindsigt i ECB’s afgørelse om at sætte Banca Carige S.p.A. med hjemsted i Genova, Italien, under ekstraordinær administration og i de dertil hørende sagsakter, og at pålægge ECB under sagen at fremlægge og indgive nævnte afgørelse og alle forudgående, forberedende, sammenhængende og deraf følgende retsakter.
      Til støtte for søgsmålet har sagsøgeren anført fire anbringender.
      
                  1.
               
               
                  Første anbringende om tilsidesættelse af artikel 4 i ECB’s afgørelse 2004/3 og om fejlagtig anvendelse af undtagelsen vedrørende fortroligheden af oplysninger, der er beskyttet som sådan i henhold til EU-lovgivningen.
                  
                              —
                           
                           
                              Sagsøgeren har i denne forbindelse gjort gældende, at den anfægtede afgørelse er ulovlig, for så vidt som den ikke indeholder konkrete elementer, der viser de fortrolige dele af det omhandlede dokument, deres funktion og formål i ECB og de risici, som deres offentliggørelse vil medføre. Ved afvejningen af forskellige interesser skal den konkrete interesse, som sparerne har i at beskytte deres aktieandel, og interessen i effektivitet og gennemsigtighed i forbindelse med selskabets drift veje tungere end et alment og ikke-begrundet behov for at beskytte tilsynsprocedurer.
                           
                        
            
                  2.
               
               
                  Andet anbringende om manglende begrundelse af det ønskede dokuments fortrolige karakter.
                  
                              —
                           
                           
                              Sagsøgeren har i denne forbindelse gjort gældende, at ECB ikke har fremført nogen begrundelse vedrørende den »fortrolige« karakter af den anfægtede afgørelse, idet ECB har begrænset sig til på uomstødelig vis at angive, at beskyttelsen af egne tilsynsprocedurer begrunder afslaget på aktindsigt.
                           
                        
            
                  3.
               
               
                  Tredje anbringende om tilsidesættelse af artikel 7, stk. 1, og artikel 8, stk. 1, i afgørelse 2004/3 og om manglende begrundelse.
                  
                              —
                           
                           
                              Sagsøgeren har herved gjort gældende, at der foreligger en grov tilsidesættelse af artikel 7, stk. 1, og artikel 8, stk. 1, i afgørelse 2004/3, samt manglende begrundelse, eftersom der ikke er grundlag for at gøre en almen formodning om fortrolighed gældende, og idet ECB ikke har foretaget en konkret vurdering af de dokumenter, der er søgt om aktindsigt i.
                           
                        
            
                  4.
               
               
                  Fjerde anbringende om tilsidesættelse af den grundlæggende rettighed til en effektiv domstolsbeskyttelse (artikel 47 i Den Europæiske Unions charter om grundlæggende rettigheder) og af artikel 7, stk. 3, og artikel 8, stk. 2, i ECB’s afgørelse 2004/3.
                  
                              —
                           
                           
                              Sagsøgeren har gjort gældende, at ECB ikke fuldstændig kan underminere interessen hos de parter, til hvilke afgørelsen er rettet, herunder selve bankens aktionærer, som har ret til en effektiv beskyttelse som omhandlet i artikel 47 i Den Europæiske Unions charter om grundlæggende rettigheder mod såkaldt »dårlig« udøvelse af offentlig myndighed. ECB har endvidere tilsidesat artikel 7, stk. 3, og artikel 8, stk. 2, i ECB’s afgørelse 2004/3, eftersom ECB flere gange har påberåbt sig en usædvanlig høj arbejdsbyrde, uden at fremlægge nogen beviser herfor, med henblik på at forlænge fristen for besvarelse af sagsøgerens begæring om aktindsigt ud over 20 dage.